सत्य किसी एक पक्ष की जेब में तहा कर रखा रूमाल नहीं होता। वह एक बहुमुखी रतन होता है। और जनतंत्र दुनिया की सबसे कारगर व्यवस्था इसीलिए है कि यहाँ कम-से-कम संविधान में यानी कागज पर इस बात का पूरा आश्वासन है कि अपने अनुभवों, अनुभूतियों, अनुचिंतनों के आलोक में आप अपने ढंग से सत्य की व्याख्या करें और यह व्याख्या सामने रखते हुए दूसरों का खण्डन-मण्डन जरूरी हो तो वह भी खुल कर करें, पर ‘अन्यता’ के प्रति पूरे सम्मान के साथ, खुल कर, पर चाकू खोल कर नहीं। भाषा स्वयं एक प्रखर युद्धस्थल है, अभिधा-लक्षणा-व्यंजना के पर्याप्त हथियार यहाँ आपको मिलेंगे जिनके सहारे आप कोई भी मनोवैज्ञानिक युद्ध पीढ़ियों तक लड़ सकते हैं। भाषिक हथियारों के परे जा कर सचमुच के आयुध उठा लेना असंगत तो है ही, करदण्ड न्याय कमजोर योद्धा की निशानी है।